Bujang Berani Iban Dua
Tusun Ke-19 BANTIN TULUNG BUNGAI NUING Agi dalam taun 1897, meda Bantin seruran kih enggai bebaik, perintah Raja Sarawak pan ngasuh Ngumbang enggau bala Iban bukai ke udah nundukka perintah nyerang Bantin. Ninga rita pasal kayau Ngumbang nya, Bantin pan nyikap bala iya. Sida betempuh enggau bala perintah Raja ke betuaika Ngumbang ba endur ti benama Batu Betanggi di Sumpa, ulu Sungai Delok. Lebuh ke betempuh tu, Bantin pan alah. Anak iya Inggol mega mati dengah bala printah Raja Brooke. Engka amai mih Bantin tu enda ulih ngelaban Ngumbang nitihka padah Orang Panggau enggau Orang Gelong. Bantin tulung Bungai Nuing. Ngumbang tulung Kumang. Udah nya, dalam bulan Oktober 1897 mega, sekali agi Raja Charles Brooke datai ke Lubuk Antu deka mai Bantin bebaik. Lebuh ke bejaku ngagai orang mayuh di Lubuk Antu, iya madah, perintah sanggup mulaika ukum ke dibayar Bantin ngagai Tuan Bailey dalam taun 1897 suba. Kelimpah ari nya, Bantin enggau bala iya mega enda ibuh pindah ari ulu Delok. Perintah enda ngukum iya, tang iya mesti bejanji badu agi ngelaban perintah Raja. Iya mega patut badu agi ngayau bala Iban enggau bansa bukai ke diau di menua Sarawak. Taja pan Raja empu mai iya bebaik, ati Bantin enda ulih diaduka agi. Iya agi ringat ke pemati anak menyadi iya. Iya mega agi begedi meda Tuan Bailey ti udah ngerusak dagang iya. Iya enggai bebaik enggau perintah Raja. Dua tiga minggu udah Raja Brooke ke mai Bantin bebaik di Lubuk Antu, Bantin pan nguluka bala iya ngayau ngalahka sida di Sukong, rumah ke endur orang begawai Enchabuh Arung ketegal bulih pala anak menyadi Bantin. Pulai ari nya bala Bantin nyerang kubu perintah di Lubuk Antu. Bendar iya deka ngiga Tuan Bailey maya nya. Iya deka bebalaska penyai Tuan Bailey ti ngukum iya sengapa. Tuan Bailey pedis bendar ati meda bala Iban tak diau diri aja enda berani ngelaban bala Bantin nya. BANTIN TERUS BEDENDAM Dalam taun 1897 nya mega perintah Raja Brooke ngasuh Penghulu Dalam Munan matak bala perintah ngayau Bantin di ulu Delok. Munan mai bala iya ari ulu Katibas lalu melunggang ngili Lubang Baya ke alai bala iya lalu nyerang bala Bantin ngili Batang Ai datai ke Nanga Kaong. Maya nya bala Bantin nadai ngadang bala Munan nuntung datai ari Ulu Katibas. Bala Munan mujur ngalahka bala Bantin. Udah ke alah diserang Penghulu Munan, Bantin pan mai bala iya rari ke bukit antara menua Sarawak enggau Kalimantan. Maya nya Kalimantan, Indonesia agi dipegai perintah Belanda. Enda mukai-mukai, dalam taun 1901, seiku orang tuai ke benama Bugal ke nyau deka buta ari Lubuk Antu mati dibunuh sida di Seremat. Taja pan orang ke munuh Bugal nya udah diukum jail perintah Raja Brooke lalu udah mayar peti nyawa ngagai kaban belayan iya, Bantin tetap enda puas ati. Nya alai dalam taun 1902, Bantin ngayau sida di Seremat dua kali laban bebalaska pemati Bugal. Meda Bantin nyau majak-semajak ngaga pengachau, dalam bulan Jun 1902, Raja Charles Brooke lalu ngumpul bala Iban enggau bansa bukai ari ili Batang Rajang, Julau, Saribas, Skrang, Undup enggau Lingga. Penyampau bala pengayau ari perintah Raja tu bisi kira-kira 12,000 iku. Kena 9 Jun 1902 bala Raja Charles Brooke bekejang ari Simanggang lalu ngulu Batang Lupar. Kena 12 Jun bala pan nuntung di Nanga Delok. Datai dia sida pan belabuh niki ke tebing, tang enda mukai-mukai bala sida nya tak kena pangka penyakit muang ai, iya nya penyakit mutah bira. Mayuh amai bala pengayau Raja mati maya nya. Meda penusah bangat ngemalat nya bala perintah Raja Brooke pan nikal ke ili baru. Dua hari udah nya, iya nya kena 14 Jun, kira-kira lapan ratus buah perau pengayau bala perintah udah nuntung ba Nanga Delok. Ari lapan ratus nya semina 18 buah perau aja ke enda nikal agi nitihka bala Bantin. Sida ke agi nitihka bala Bantin nya diuluka Penghulu Dalam Munan tang sida nadai besatup enggau bala Bantin. Meda baka nya, bala Raja pan nunu rumah lalu menyati jelu tupi enggau utai tanam orang dia. Nyepi diri enda ulih ngagai bala Bantin ti rari nya, Munan pan mai bala iya pulai ke pengkalan. KAYAU LUS Lebuh sida undur mulaika diri mansa Nanga Delok dia sida meda bala Raja enda jenena penusah kena pangka penyakit muang ai. Sida ke mati lalu ditinggal dia, sapa ke agi dapat lalu nabanka pangan diri pulai ke menua. Kayau tu mih ke dikumbai orang ke tuai kelia “Kayau Lus” (Cholera Expedition) laban meda bala pengayau nyau lus, mayuh mati. Bala Bantin nadai mati kena laban penyakit muang ai nya. Bantin bisi mimpi, enda ngasuh bala iya negu bangkai orang ke mati dalam penyakit muang ai nya. Maya “Kayau Lus” tu Ngumbang “Berauh Langit” nikal baru badu agi nundukka perintah, iya nanahka Bantin ngelaban perintah Raja. Iya udah nemu diri alah umpan ngena pangkat enggau reta tengkira. Dua bulan udah Kayau Lus nya, iya nya kena 26 September 1902 Bantin seduai Ngumbang, matak kayau ti betubuh lebih kurang 1,000 iku bala Iban nyerang rayat perintah Raja di Lemanak, pati Batang Ai. Kayau tu kena Bantin mantah pengawa Raja ti nyabung bala Iban belaya enggau pangan diri. Maya nya bala Bantin seduai Ngumbang mujur ngemedis ati Raja Brooke. Nya alai dalam bulan Oktober 1902 nya mega, sekali agi Raja ngasuh Penghulu Dalam Munan enggau Tuan Bailey nguluka bala perintah Raja ngayau Bantin. Kayau ke sekali tu beberita amai laban maya nya bala Munan ngalahka Bantin seduai Kana ke benung begawai Enchabuh Arung ba Rumah Jimbau di ulu Engkari. Ba kayau tu bala Munan mujur ngalahka Bantin. KAYAU BONGKAP Dalam taun 1903, Bantin enggau bala iya dua kali betempuh ngelaban bala perintah Raja Brooke ba endur ke dikumbai Belumbong Menalan Panggau enggau Batu Lemak di ulu Delok. Dalam bulan March 1904 Bantin, Kana enggau Mantok ke bensumbar “Batu Cheling” enggau bala Iban ari Ulu Kanowit alah betempuh ngelaban bala perintah Raja ke betuaika Penghulu Dalam Munan ba Wong Adai, ari ili Nanga Meluan di Ulu Entabai. Dalam kayau tu, bala Bantin alah baru. Kayau tu mega dikumbai “Kayau Bongkap” laban perau pengayau ke dikena Mantok “Batu Cheling” dikumbai perau bongkap. Udah ke alah tu Bantin tetap enda nyerah lalu nundukka perintah Raja Brooke. Iya mai bala nembiak iya rari ke bukit ke dikumbai Mikai Pambar antara menua Sarawak-Kalimantan pegai perintah Belanda di Indonesia. Maya ke diau di Mikai Pambar, Bantin pan bebaik enggau perintah Belanda di Kalimantan Indonesia. Iya selalu nulung perintah Belanda ngelaban orang ke angkat ngelaban perintah Belanda di Indonesia. Dalam taun 1906 Bantin sekali agi ngayau rayat perintah Raja Brooke di Engkelili ke diatu. BANTIN BEBAIK ENGGAU PERINTAH RAJA Kena 16 Mei 1907 dia Raja Charles Brooke enggau Tuan Muda Vyner Brooke, ngatur Bantin ngarika Iban ulu Batang Ai bebaik enggau perintah sereta bala Iban ili Batang Rajang. Penghulu Dalam Munan nyadi pengari Iban ili Batang Rajang. Pengawa bebaik tu diatur ba kubu Kapit. Udah bekau ke bebaik nya menua teduh enda lama. Tang enda lama udah nya charut baru laban Bantin enggai bebaik enggau sida di ili Batang Lupar. Kenu ku Bantin, sida nya udu ngapi-apika perintah Raja, nusui berita bula sereta ngasuh Tuan Bailey begedi meda iya. Nya alai meda baka nya dalam taun 1908 perintah ngasuh Penghulu Dalam Munan nyerang Bantin baru datai ke Bukit Mikai Pambar di antara menua Sarawak-Kalimantan. Bala Bantin enda tentu ulih serang bala Munan “penghulu Dalam” maya nya. Semina rumah, keresa enggau utai tanam bala Bantin ti balat bendar dirusak bala perintah Raja. BANTIN PINDAH KE KANYAU Dalam taun 1909, Bantin badu agi ngelaban perintah Raja Brooke. Iya datai ke Lubuk Antu lalu ngisi ukum ke ditetapka perintah Raja nya. Taja pia, Bantin tetap enggai dipegai Raja Brooke laban iya agi ringat sereta begedika penyai Tuan Bailey. Udah nya, Bantin pan mai bala iya kira-kira 80 pintu pindah ke Sungai Leboyan di Batang Kanyau kena pegai perintah Belanda di Indonesia. Bantin diau di Kanyau datai ke iya mati dalam taun 1932. Bangkai iya enda ditumbak tang dilumbung kena masa sereta ngingatka pengeras ati iya ngenanka menua tu ari diperintah Raja Brooke, bansa Ribai. Iya ti bendar, Bantin tu ukai tuai Iban ke amat tau kayau baka sida OKP Dana Bayang, Linggir tauka Ngumbang. Iya semina ditulung Bungai Nuing lebih agi tebilang ba pengawa orang dagang. Kelimpah ari nya, enti maya beperang, nadai munsuh ulih mantap iya. Iya mega kebal, enda ulih tama peluru leka senapang, munyi ti udah dipadah Bungai Nuing dalam mimpi iya. Nya ti meransang iya berani ngelaban perintah Raja. Semina Ngumbang “Berauh Langit” enggau Munan “Penghulu Dalam” aja ulih ngalahka iya; laban seduai nya sama ditulung Kumang. Taja pia, Bantin tetap enda ulih bunuh tauka ditangkap munsuh iya laban iya endang ditulung Bungai Nuing, ti sama orang Panggau Libau.             (Betampung ba Tusun Ke-20  minggu nyin ila) Nya mih asal penatai bujang berani Iban nyentuk ke jeman Raja Brooke. Bansa Melayu Sarawak enggau Iban enda kala bemunsuh ari kelia nyentuk ke diatu. Jeman kelia menya, di Batang Lupar, Saribas, Batang Rajang Iban semina bemunsuh enggau bansa Seru, Baketan, Beliun enggau Orang Ulu; nya pan tegal bansa Dayak ti ukai ‘Ibanic group’ nya mungkal nanjar bansa Iban maya sida bepindah ngiga menua baru endur bumai betaun. Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146 Oleh Harry Usup Umbar 
See author's posts
